Պավել Մելնիկովի հուշարձան

Պավել Մելնիկովի հուշարձան (), հուշարձան Ռուսաստանի մայրաքաղաք Մոսկվայում, որը նվիրված է ռուս գիտնական մեխանիկ և ճարտարագետ, Սանկտ Պետերբուրգ - Մոսկվա երկաթուղու նախագծի հեղինակներից մեկին` Պավել Մելնիկովին։ Տեղադրվել է 2002 թվականին` Կոմսոմոլսկայա հրապարակի պուրակի տարածքում։ Նախագծի հեղինակներն են քանդակագործներ Սալավատ և Սերգեյ Շչերբակովները, ճարտարապետներ Վիկտոր Վասիլևիչ Պասենկոն և Սերգեյ Գերասիմովը։ Հուշարձանը պատրաստվել է Ռուսաստանի հաղորդակցության ուղիների նախարարության միջոցներով` մերձմոսկովյան Ժուկովսկի քաղաքում գտնվող գործարանում։

Պատմություն 
2002 թվականին կայացել է ապագա հուշարձանի հիմնարկեքի արարողությունը։ Հուշարձանը բացվել է 2003 թվականի օգոստոսի 1-ին, Երկաթուղայինի օրվա նախօրեին։ Նաև բարեկարգվել է հրապարակի պուրակը. տնկվել են ծաղկանոցներ, տեղադրվել են նստարաններ և շատրվան։ Բացման արարողությանը ներկա են եղել Ռուսաստանի հաղորդակցության ուղիների նախարար Գենադի Ֆադեևը, Մոսկվայի քաղաքապետ Յուրի Լուժկովը, փոխվարչապետ Բորիս Ալյոշինը, Պետական դումայի փոխխոսնակ Վլադիմիր Լուկինը, Լիբերալ դեմոկրատական կուսակցության առաջնորդ Վլադիմիր Ժիրինովսկին, Ռուսաստանի երկաթուղու բոլոր մայրուղիների աշխատակիցներ և վետերաններ։

Նկարագրություն 
Չորսմետրանոց բրոնզե քանդակը տեղադրված է կարմիր գրանիտից պատրաստված ուղղանկյունաձև պատվանդանին, որի վրա արված է հետևյալ հիշատակային արձանագրությունը. «Մելնիկով Պավել Պետրովիչ. Ռուսաստանի հաղորդակցության ուղիների առաջին նախարար»։ Հուշարձանի ընդհանուր բարձրությունը մոտ տասը մետր է։ Գիտնականը պատկերված է ամբողջ հասակով, նախարարական համազգեստով` իր բոլոր շքանշաններով և պարգևներով։ Նրա գլուխը փոքր-ինչ թեքված է դեպի ձախ։ Ձախ ձեռքով նա մատնացույց է անում Լենինգրադյան կայարանը, արմունկի հատվածում ծալված աջ ձեռքին թղթագալար է։ Հուշարձանի հիմքի վրա նշված են կոթողի հեղինակների անունները։

Ծանոթագրություններ

Գրականություն 
  
 

Հուշարձաններ այբբենական կարգով
2003 հիմնադրումներ Ռուսաստանում
Քանդակներ այբբենական կարգով
Մոսկվայի հուշարձաններ